Luister: Bring hoop aan kinders van die vervolgde kerkMeisietjies lees die Bybel in Laos. (Foto: Geopende Deure) In lande met voortslepende konflik is Christen-kinders uiters kwesbaar. Christen-seuns word dikwels gedwing om by militêre groepe aan te sluit, terwyl meisies aan seksuele geweld blootgestel word en in huwelike gedwing word. Dit is sommige van die bevindinge in die bedieningsorganisasie Geopende Deure Internasionaal se jongste verslag getiteld “Kinders en jeug-spesifieke godsdienstige vervolging 2021”. Die verslag wys dat in minstens 28 lande die kinders van Christene en kerkleiers met ernstige gewelddadige vervolging geteiken word en as ŉ soort kommoditeit behandel word. Dié soort vervolging neem ook wêreldwyd toe en kinders moet dikwels ŉ verskriklike prys vir hul ouers se Christelike geloof betaal. Die verslag bevat die bevindings oor vervolgde kinders en jeug in die top-50 lande op Geopende Deure se Wêreldwaarnemingslys, wat ŉ jaarlikse lys is van die 50 lande in die wêreld waar dit die moeilikste is om ŉ Christen te wees, met vervolging wat baie hoog of ekstreem is. Vir die doeleindes van die navorsing is kinders en jeug gereken as individue wat jonger as 18 jaar is. Christen-seuns vanuit ŉ Moslem-agtergrond in Bangladesj. (Foto: Geopende Deure) Die sewe belangrikste bevindings in die verslag is: ŉ Jong seun en meisietjie in Afganistan. (Foto: Geopende Deure) “Kinders en jeug-spesifieke vervolging is ŉ ernstige kwessie wat kinders se welstand en geleenthede direk beïnvloed. Soos wat die onlangse verslag wys, kom vervolging in verskillende vorms voor. Die bedoeling daaragter is egter deurentyd om die Christelike geloof en die voortsetting van die kerk te stop of te bemoeilik. “Ek is hartseer oor die realiteit van hierdie kwessie en die vernietiging wat veroorsaak word deur vervolging wat op ons geloofsfamilie se kinders gemik is. Ons moet saamstaan om hulle te beskerm,” sê Lynette Leibach, uitvoerende direkteur van Geopende Deure Suider-Afrika. “As ŉ vrou, Christen en maatskaplike werker, breek die vervolging van kinders my hart. Kinders is so kwesbaar en weerloos. Hulle is van volwassenes afhanklik vir beskerming, leiding en voorsiening. “Kinders moet gekoester word, want die Bybel waarsku ons om hulle nie op ŉ dwaalspoor te lei of skade te berokken nie. Daarom is enige vorm van kindervervolging minagtend, donker en boos; dit het ŉ vernietigende uitwerking op die hele samelewing,” voeg Ingrid Smit, ŉ plaaslike maatskaplike werker, by. Volgens pastoor Jackie Gouws, ŉ senior pastoor by die Rustenburg Baptistekerk, moet kinders goed ingelig word oor vervolging en geleer word oor die gevare wat hulle weens hul geloof kan ervaar. “Vervolgde kinders moet besef dat Jesus ook vir sy geloof vervolg is en dat sy volgelinge weens hul geloof vervolg sal word. Dit is van kardinale belang om kinders in die ‘vrye’ Westerse wêreld in te lig oor die lewe in lande waar daar ernstige vervolging is – dit sal hulle help om bewus te wees van die swaarkry wat vervolgde kinders ervaar.” Errol Otto, jeugleier by die Pinksterkerk in Kraaifontein, sê: “Kinders is ŉ lewende boodskap van die toekoms wat ons generasie nie sal sien nie. Ons moet onskuldige jeugdiges in ons gemeenskap help om sterk te staan teen vervolging. Dankie aan Geopende Deure vir hulle ondersteuning om vervolgde kinders met kos, ŉ veilige blyplek en geleenthede om skool toe te gaan, te help. Mag die Here aanhou om hierdie bedieningsorganisasie te gebruik om sy werk te doen en om kennis oor vervolging regoor die wêreld te versprei.”